L'Eliana s'uneix a la campanya ‘El Repte del Reciclatge’
24 de abril de 2025

• El municipi busca la col·laboració ciutadana per a reciclar més i millor els seus envasos de plàstic, llandes i brics en el contenidor groc.

L'Ajuntament de l'Eliana s'ha adherit a la campanya ‘El Repte del Reciclatge’, encaminada a sensibilitzar la població sobre la importància d'aquest per a la cura del medi ambient i del planeta. La iniciativa, impulsada per la Conselleria de Medi Ambient, Aigua, Infraestructures i Territori, en col·laboració amb el Consorci València Interior (CVI) i Ecoembes, consisteix en una competició entre 61 municipis per incrementar l'ús del contenidor groc almenys un 10% de mitjana durant els dos mesos posteriors a la campanya, en comparació amb les dades del mateix període de l'any anterior.

A més, es tracta d'un repte amb un component solidari, ja que el municipi guanyador rebrà un premi econòmic que serà donat íntegrament a una entitat social. En el cas de l'Eliana, la beneficiària seria LElianaVol, organització local sense ànim de lucre que treballa fent costat a persones en situació de vulnerabilitat. Per a aconseguir aquest objectiu, la col·laboració de tots els veïns i veïnes és fonamental. Per això, un equip especialitzat d'Ecoembes s'encarregarà d'informar, assessorar i resoldre dubtes per a millorar la separació de residus i facilitar el seu correcte reciclatge.

En concret, a l'Eliana, la campanya es materialitzarà en diverses accions clau: amb la instal·lació de la carpa d'Ecoembes, en el mercat setmanal del 21 de maig, en la plaça del País Valencià el 28 del mateix mes, així com en la jornada ‘Mou fitxa, et toca!’ que promou el joc infantil i la sostenibilitat, i que tindrà lloc el pròxim 31 de maig. En cadascuna d'aquestes jornades es fomentaran entre la ciutadania el compromís de separar i reciclar correctament les llandes, brics i envasos de plàstic en el contenidor groc, així com el paper i el cartó, en el contenidor blau. Ho faran a través d'activitats lúdiques i d'educació ambiental, així com de xarrades informatives i de sensibilització que s'impartiran als alumnes de l'IES l'Eliana.

L'alcalde, Salva Torrent, ha animat a tota la ciutadania —associacions, clubs, centres escolars i comerços— a sumar-se activament a aquesta campanya. “Cada envàs ben reciclat suma per a aconseguir el gran objectiu del nou sistema implantat en la localitat: reduir al màxim els residus que acaben en el contenidor gris. Entre tots i totes, podem aconseguir un municipi més net i sostenible”, ha declarat.